Broj: 711-I-1563-M-124/18-02-17

Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Marka Kričke, zamjenika gradonačelnika Grada Siska,** za davanjem mišljenja Povjerenstva**,** na 24. sjednici, održanoj dana 12. listopada 2018.g., daje sljedeće:

**MIŠLJENJE**

**Sukladno odredbama ZSSI-a, nema zapreke da dužnosnik Marko Krička, zamjenik gradonačelnika Grada Siska, prihvati molbu poznanice \_\_\_\_\_\_\_\_\_\_\_\_, osobe s invaliditetom, da u svojstvu osobnog asistenta otputuje s njom u Brazil, radi njezina nastupa na „Festivalu Satyrians“ u organizaciji „Espaco dos Satyros Um“ i na manifestaciji u organizaciji „Sao Paolo – Društva prijatelja Dalmacije“ kao i radi njezina održavanja radionice u organizaciji „Sao Paolo Ecola de Teatro“ te radionice za zajednicu dijaspore u organizaciji „Croatia Sacra Paulistana“ u razdoblju od 10. listopada 2018.g. do 22. listopada 2018.g., pri čemu su trošak puta za \_\_\_\_\_\_\_\_\_\_\_\_ i trošak puta osobnog asistenta financirani od strane organizatora navedenih manifestacija i Ministarstva kulture Republike Hrvatske.**

Obrazloženje

Zahtjev za davanjem mišljenja Povjerenstva podnio je Marko Krička, zamjenik gradonačelnika Grada Siska. U knjigama ulazne pošte zahtjev je zaprimljen 19. travnja 2018.g., pod poslovnim brojem 711-U-2848-M-124/18-01-3 povodom kojeg se vodi predmet broj M-124/18.

Člankom 3. stavkom 1. točkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Stoga je Marko Krička, povodom obnašanja dužnostizamjenika gradonačelnika Grada Siska obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da je dana 19. travnja 2018.g. podnio zahtjev za mišljenjem u kojem je naveo da je njegova kolegica \_\_\_\_\_\_\_\_\_\_\_, po zanimanju autorica, izvođačica i producentica u predstavama suvremenog plesa te multimedijalnog i eksperimentalnog kazališta dobitnica nagrade "The Sarah Lawrence College International Audio Fiction Award" te da joj je kao osobi s invaliditetom potreban osobni asistent koji joj pomaže na putu, od njezinih potreba za kretanjem pa sve do osobne higijene te da stoga organizator The Sarah Lawrence College i Ministarstvo kulture Republike Hrvatske financiraju njezin put kao i put osobnom asistentu.

Dužnosnik navodi da se predmetni zahtjev za mišljenjem odnosi na sličnu situaciju mogućeg sukoba interesa odnosno primitka nedopuštenog dara. Naime, \_\_\_\_\_\_\_\_\_\_\_\_ financirani su od strane organizatora i Ministarstva kulture nastupi na „Festival Satyrians – Espaco dos Satyros Um“, držanje radionice na Sao Paolo Ecola de Teatro, nastup za organizaciju Sao Paolo – Društva prijatelja Dalmacije te radionica za zajednicu dijaspore Croatia Sacra Paulistana u Brazilu u razdoblju od 10. listopada 2018.g. do 22. listopada 2018.g. Dužnosnik ističe da ga je \_\_\_\_\_\_\_\_\_\_\_\_ zamolila da joj ponovno bude osobni asistent radi kretanja i osobne higijene, što je on prihvatio, pri čemu troškove osobnog asistenta također snose organizator i Ministarstvo kulture.

Člankom 11. stavkom 1. ZSSI-a propisano je da se darom u smislu toga Zakona smatraju novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Stavkom 2. istog članka propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Stavkom 4. istog članka propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Dužnosnik pozvan u svojstvu osobnog asistenta za potrebe kretanja i osobne higijene osobe koja ga upravo u navedenu svrhu pomaganja i poziva, iz kojeg mu razloga organizatori i Ministarstvo kulture podmiruju troškove puta, nije se odazvao i prihvatio poziv kao dužnosnik koji bi tijekom boravka u Brazilu postupao u okviru ovlasti dužnosti zamjenika gradonačelnika Grada Siska, već će isključivo djelovati kao osobni asistent osobe koja ga poziva pa ni sam poziv nije u bilo kakvoj povezanosti s njegovim obnašanjem dužnosti zamjenika gradonačelnika.

Pritom poziv dužnosniku nije uslijedio od strane Ministarstva kulture i organizatora iz Brazila niti su isti odabirali dužnosnika u navedenom svojstvu, već je osobnog asistenta odabrala osoba kojoj je potrebna pomoć u kretanju i održavanju higijene predloživši mu da u tom svojstvu otputuje s njom u Brazil. Ministarstvo kulture i organizatori platit će osobnom asistentu troškove puta isključivo u svezi s pomaganjem u zadovoljenju privatnih potreba osobe koja ga je odabrala.

Povjerenstvo zaključuje da se u konkretnom slučaju plaćanje troška puta i smještaja, koje bi u konačnici bilo učinjeno u korist dužnosnika Marka Kričke, u svojstvu pratitelja hrvatske autorice, u slučaju da će biti plaćeno od strane ustanove iz Brazila i/ili od strane Ministarstva kulture ili od obje pravne osobe, ne smatra nedopuštenim darom dužnosniku u smislu odredbe članka 11. ZSSI-a, jer se plaćenim putovanjem dužnosnik kao zamjenik gradonačelnika Grada Siska ne dovodi niti se može dovesti u odnos zavisnosti ili stvaranja obveza prema subjektima koji plaćaju predmetnu uslugu.

Ujedno, ovo Povjerenstvo je mišljenja da navedeno putovanje dužnosnika ne predstavlja situaciju koja bi dovela u pitanje povredu načela u obnašanju javne dužnosti propisane člankom 5. ZSSI-a.

Slijedom navedenog, Povjerenstvo zaključuje da, sukladno odredbama ZSSI-a, nema zapreke da dužnosnik Marko Krička, prihvati molbu svoje kolegice, osobe s invaliditetom, da u svojstvu njezina osobnog asistenta otputuje s njom u Brazil radi nastupa na Festival Satyrians u organizaciji „Espaco dos Satyros Um“, održavanja radionice u organizaciji „Sao Paolo Ecola de Teatro“, nastupa u organizaciji „Sao Paolo – Društva prijatelja Dalmacije“ te održavanja radionice za zajednicu dijaspore u organizaciji „Croatia Sacra Paulistana“ u razdoblju od 10. listopada 2018.g. do 22. listopada 2018.g., a pri čemu je trošak puta za \_\_\_\_\_\_\_\_\_\_\_\_ i trošak puta osobnog asistenta financirani od strane organizatora navedenih manifestacija i Ministarstva kulture.

Stoga je Povjerenstvo je dalo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Marko Krička, elektroničkom dostavom

2. Objava na internetskoj stranici Povjerenstva

3. Pismohrana